B4-0728, 0807, 0808, 0809, 0813 και 0815/97

Ψήφισμα σχετικά με τις δολοφονικές επιθέσεις της 30ης Ιουλίου και 4ης Σεπτεμβρίου 1997 στην Ιερουσαλήμ και την ειρηνευτική διαδικασία στη Μέση Ανατολή

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του σχετικά με την κατάσταση στη Μέση Ανατολή,

- έχοντας υπόψη τα ψηφίσματα 242, 338 και 425 του Συμβουλίου Ασφαλείας των Ηνωμένων Εθνών,

Α. βαθύτατα συγκλονισμένο από τις βομβιστικές επιθέσεις της 30ης Ιουλίου και 4ης Σεπτεμβρίου 1997, στο κέντρο της πόλης της Ιερουσαλήμ, που προκάλεσαν το θάνατο και τον τραυματισμό πολλών ατόμων, επιθέσεις για τις οποίες ανέλαβε την ευθύνη η Ηamas,

Β. εκφράζοντας την ανησυχία του για την επανάληψη των μαχών στο Νότιο Λίβανο που προκάλεσαν μεγάλο αριθμό θυμάτων,

Γ. εκφράζοντας την ανησυχία του για την τελμάτωση της ειρηνευτικής διαδικασίας που οφείλεται στην απόφαση της ισραηλινής κυβερνήσεως να αναστείλει την εφαρμογή των συμφωνιών του Όσλο και υπενθυμίζοντας στην ισραηλινή κυβέρνηση την ανάγκη να απόσχει από ενέργειες που υπονομεύουν τις διαπραγματεύσεις της ειρηνευτικής διαδικασίας[semigr ]

Δ. πεπεισμένο ότι η ειρηνευτική διαδικασία μπορεί να προοδεύσει μόνον εφόσον η Παλαιστινιακή Αρχή και το Ισραήλ ακολουθήσουν πιστά τις αρχές με τις οποίες έχουν συνταχθεί και εφαρμόσουν τις συμφωνίες τις οποίες έχουν προσυπογράψει[semigr ]

Ε. διατυπώνοντας την ευχή να διαδραματίσει η Ευρωπαϊκή Ένωση έναν πολιτικώς ενεργητικότερο ρόλο στην περιοχή καθώς και στην επανεκκίνηση της ειρηνευτικής διαδικασίας και λαμβάνοντας υπόψη σχετικά τις πρόσφατες προτάσεις και πρωτοβουλίες, του Προέδρου του Συμβουλίου,

1. καταδικάζει και πάλι σθεναρώς κάθε μορφή τρομοκρατίας καθώς και τις απόπειρες που προκάλεσαν το θάνατο και τον τραυματισμό αμάχων, υποβάλλει δε τα συλλυπητήριά του στις οικογένειες των θυμάτων[semigr ]

2. θεωρεί ότι είναι απαραίτητο, για την επίτευξη γενικής και σταθερής ειρήνης στην περιοχή, να αποκατασταθεί η αμοιβαία εμπιστοσύνη και να επαναληφθεί ο διάλογος μεταξύ Παλαιστινίων και Ισραηλινών όσον αφορά την εφαρμογή των συμφωνιών του Όσλο και τον καθορισμό της ημερήσιας διάταξης διαπραγματεύσεων σχετικά με τους νέους οικισμούς για εποίκους, με το οριστικό καθεστώς των κατεχομένων εδαφών, με το καθεστώς της Ιερουσαλήμ και με το πρόβλημα των προσφύγων[semigr ]

3. χαιρετίζει την πρωτοβουλία του Προέδρου του Συμβουλίου κ. Poos ο οποίος απέστειλε επιστολή στην Υπουργό Εξωτερικών των ΗΠΑ κ. Madeleine Albright στην οποία υποστηρίζει την πρότασή της για τη σύσταση Μόνιμης Επιτροπής Ασφαλείας στην οποία θα συμμετέχουν οι Ηνωμένες Πολιτείες και η Ευρωπαϊκή Ένωση, ενόψει της κοινής διαχειρίσεως της κρίσης και καλεί όλα τα ενδιαφερόμενα μέρη να απαντήσουν θετικά στην πρόταση αυτή[semigr ]

4. χαιρετίζει εξάλλου την ιδέα της ΕΕ που παρουσίασε ο Πρόεδρος του Συμβουλίου σχετικά με τη σύναψη «κώδικος συμπεριφοράς» μεταξύ των δύο μερών τα οποία και καλεί να τον προσυπογράψουν και να αναλάβουν κυρίως τις εξής δεσμεύσεις:

- δέσμευση του Ισραήλ σχετικά με το επόμενο στάδιο ανάπτυξης του στρατού στις ζώνες επιχειρήσεων, όπως προβλέπεται στην προσωρινή συμφωνία,

- πλήρη και συνεχή συνεργασία των Παλαιστινίων στα θέματα ασφάλειας καθώς και στον αγώνα κατά της τρομοκρατίας,

- δέσμευση σχετικά με την αποφυγή οποιασδήποτε μονομερούς δράσης (συγκεκριμένα της επεκτάσεως των νέων οικισμών για εποίκους) που θα προδίκαζε τις τελικές αποφάσεις[semigr ]

5. λαμβάνει γνώση σχετικώς της εκκλήσεως που απηύθυνε η Υπουργός Εξωτερικών των ΗΠΑ κ. Albright, την Πέμπτη 11 Σεπτεμβρίου 1997, υπέρ της διακοπής του εποικισμού των κατεχομένων εδαφών και εκφράζει τη λύπη του για την αρνητική απάντηση της ισραηλινής κυβερνήσεως προς την εν λόγω πρόταση[semigr ]

6. λαμβάνει επίσης γνώση του αμερικανικού ενδιαφέροντος για την ενίσχυση του αγώνα κατά της τρομοκρατίας στα κατεχόμενα εδάφη και καλεί τις Ηνωμένες Πολιτείες και την Ευρωπαϊκή Ένωση να εξετάσουν, από κοινού με τις παλαιστινιακές αρχές, τις δυνατότητες συνεργασίας επί του θέματος[semigr ]

7. απευθύνει επείγουσα έκκληση σε όλα τα ενδιαφερόμενα μέρη όπως καταβάλουν κάθε δυνατή προσπάθεια ούτως ώστε να διεξαχθεί η συνάντηση Ισραηλινών και Παλαιστινίων στη Νέα Υόρκη, στο τέλος του Σεπτεμβρίου 1997, υπό τις καλύτερες συνθήκες επιτυχίας ενόψει της επανεκκίνησης της ειρηνευτικής διαδικασίας[semigr ]

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την κυβέρνηση του Ισραήλ, την Παλαιστινιακή Αρχή και την κυβέρνηση των Ηνωμένων Πολιτειών.